मनाङ र आर्मीको उपाधि दाबी
झिलझिलेमा जारी दोस्रो सताक्षी गोल्डकप फुटबलको उपाधिका लागि बिहीबार त्रिभुवन आर्मी क्लबले लक्ष्मी हुन्डाई मनाङ मस्र्याङ्दी क्लबसँग प्रतिस्पर्धा गर्नेछ । 
दमक — झिलझिलेमा जारी दोस्रो सताक्षी गोल्डकप फुटबलको उपाधिका लागि बिहीबार त्रिभुवन आर्मी क्लबले लक्ष्मी हुन्डाई मनाङ मस्र्याङ्दी क्लबसँग प्रतिस्पर्धा गर्नेछ ।  नेपाली फुटबलका चिरपरिचित प्रतिद्वन्द्वी सिजनको दोस्रो फाइनलमा भिड्दै छन् । यसअघि सर्लाहीमा सम्पन्न राजर्षि गोल्डकपमा आर्मीमाथि १–० को नतिजा निकाल्दै मनाङले उपाधि जितेको थियो । सताक्षीमा दुवै टोलीले सोझै क्वाटरफाइनल खेलेका थिए । सेमिफाइनलमा आर्मीले घरेलु टोली झापा ११ लाई र मनाङले आयोजक सतासीधाम स्पोर्टिङ क्लबलाई पन्छाएका थिए । बुधबार प्रि–म्याच कन्फ्रेन्समा दुवै टोलीका प्रशिक्षक र कप्तानले उपाधि जित्नेमा फिप्टी–फिप्टी सम्भावना रहेका बताए । मनाङका प्रशिक्षक विजय घलेले आर्मी सशक्त टिम भएकाले उसमाथि जित हासिल गर्न आफ्ना खेलाडीले कडा मिहिनेत गर्ने बताए । कप्तान अनिल गुरुङले आर्मीमा पुरानै सेट रहेको र उसले टेक्निकल खेल खेल्ने हुँदा आफूहरूले पाएका अवसर खेर फाल्न नहुने बताए । उनले भने, ‘दुई सशक्त टोलीबीचको खेलमा धेरै अवसर पाउने आशामा हामी छैनौं । एक/दुई चान्स पाइन्छ । त्यसमै गोल गर्ने हो ।’ आर्मीका प्रशिक्षक नवीन न्यौपानेले मनाङ पुरानै प्रतिद्वन्द्वी भएकाले जित निकाल्ने रणनीतिसाथ मैदान उत्रने बताए । उनले भने, मनाङसँग हाम्रो इतिहास बराबरकै अवस्थामा छ । त्यसैले उनीहरूमाथि जित्न सक्ने रणनीति बनाएरै हामी उत्रन्छौं ।’टोलीका कप्तान भरत खवासले दुवै टोलीमा राष्ट्रिय खेलाडी रहेकाले फाइनल निकै प्रतिस्पर्धात्मक हुने अनुमान गरे । उनले निर्धारित समयभित्रै मनाङमाथि जित निकाल्ने रणनीति बनाएर मैदान उत्रने बताए । ‘मनाङले हामीलाई खासै धेरै अवसर दिँदैन । एक–दुई अवसर पाइन्छ होला, त्यसमै गोल गरेर उपाधि जित्ने हो,’ उनले आफ्नो दाबी प्रस्तुत गरे । विजेताले ५ लाख र उपविजेताले २ लाख ५० हजार रुपैयाँ पुरस्कार जित्ने छन् । 